P. Farkas, poslanec: (2001-11-27):
J. Migaš, predseda NR SR: Ďakujem pekne. To je všetko. Čiže najprv budeme hlasovať o návrhu pani poslankyne Aibekovej. Pani poslankyňa Aibeková navrhuje, aby pred bod č. 49 programu, ktorý máte pred sebou, bola zaradená informácia Ministerstva zdravotníctva Slovenskej republiky o tom, ako chce v roku 2002 riešiť situáciu vo Všeobecnej zdravotnej poisťovni. Prezentujme sa a hlasujme o uvedenom návrhu pani poslankyne Aibekovej. Hlasujeme. Hlasujeme o návrhu pani poslankyne Aibekovej, ktorá žiada zaradiť pred bod 49 informáciu ministerstva zdravotníctva o riešení situácie vo Všeobecnej zdravotnej poisťovni. (Hlasovanie.) Prítomných je 98 poslancov, za 48, proti 3, zdržalo sa 41, nehlasovalo 6. Konštatujem, že sme neschválili, chýbali 2 hlasy. Čiže tento návrh sme neschválili. Ďalší návrh predniesol pán poslanec Juriš, aby sme zaradili ako body 69, 70, 71 programu tejto schôdze tzv. zelené správy. Je to odporúčanie výboru pre pôdohospodárstvo. Hlasujeme o tomto návrhu pána poslanca Juriša. (Hlasovanie.) Prítomných je 92 poslancov, za 42, proti 4, zdržalo sa 45, nehlasoval 1. Tento návrh sme neschválili. Pán poslanec Juriš navrhol aj ďalší bod, aby 83. bod programu Národnej rady, čiže tlač 1258, bol zaradený ako bod č. 35. Prezentujme sa a hlasujme. Pán poslanec Juriš navrhuje, aby bod pod č. 83 bol zaradený ako bod č. 35. (Hlasovanie.) Prítomných je 97 poslancov, za 55, proti 4, zdržalo sa 34, nehlasovali 4. Konštatujem, že sme tento návrh schválili. Ďalší návrh predniesol pán poslanec Malchárek, aby sme bod č. 97 predloženého programu preniesli na začiatok štvrtkového rokovania Národnej rady. Prezentujme sa. (Reakcia z pléna.) Prosím? (Odpoveď z pléna.) No po hlasovaní. Vo štvrtok. Najprv budeme o 10.00 hod. hlasovať, ja to ešte poviem a potom by sme rokovali o tomto bode. Prezentujme sa a hlasujme. (Hlasovanie.) Prítomných je 99 poslancov, za 59, proti 2, zdržalo sa 33, nehlasovalo 5. Tento návrh pána poslanca Malchárka sme schválili. Ďalší návrh predniesla pani poslankyňa Tóthová, aby sme zaradili na rokovanie 53. schôdze správu o dosahoch tzv. ozdravovacích ekonomických balíčkov na najslabšie sociálne skupiny obyvateľstva, t. j. dôchodcov a mladých. Prezentujme sa a hlasujme o tomto návrhu pani poslankyne Tóthovej. Hlasujeme. Hlasujeme. (Hlasovanie.) Prítomných je 99 poslancov, za 34, proti 9, zdržalo sa 44, nehlasovalo 12. Tento návrh pani poslankyne sme neschválili. Posledný návrh predniesol pán poslanec Farkas, aby sme body 16, 19 a 20 prerokovali na budúci týždeň pred rokovaním zákona o štátnom rozpočte. Prezentujme sa a hlasujme. Hlasujeme. Hlasujeme o návrhu pána poslanca Farkasa, aby sme body 16, 19 a 20 prerokovali pred rokovaním o zákone o štátnom rozpočte, čiže na budúci týždeň. Prezentujme sa. Hlasujeme. (Hlasovanie.) Prítomných je 92 poslancov, za 86, proti nikto, zdržali sa 2, nehlasovali 4. Konštatujem, že tento návrh pána poslanca Farkasa sme schválili. Panie poslankyne, páni poslanci, teraz dávam hlasovať o programe ako o celku. Prezentujme sa a hlasujeme. Hlasujeme o programe ako o celku. (Hlasovanie.) Prítomných je 100 poslancov, za 97, proti 2, zdržal sa 1, všetci hlasovali. Konštatujem, že sme program 53. schôdze Národnej rady schválili. Budeme pokračovať v rokovaní Národnej rady prvým bodom programu. Panie poslankyne, páni poslanci, prezident Slovenskej republiky odvolal 19. novembra 2001 Ľudovíta Macháčka z funkcie vedúceho Kancelárie prezidenta Slovenskej republiky na jeho vlastnú žiadosť. Počas výkonu tejto funkcie jeho mandát poslanca Národnej rady Slovenskej republiky sa neuplatňoval. Odvolaním z funkcie vedúceho Kancelárie prezidenta Slovenskej republiky pán Ľudovít Macháček začal 19. novembrom 2001 uplatňovať svoj mandát poslanca Národnej rady Slovenskej republiky. Súčasne písomne oznámil, že svoj mandát si uplatňuje ako nezávislý poslanec a nevstúpi do klubu poslancov za SOP – LDÚ – SZS. Podľa príslušných ustanovení zákona o voľbách do Slovenskej národnej rady zanikol mandát poslanca Jánovi Šimkovi, ktorý 3. novembra 1998 nastúpil ako náhradník Strany občianskeho porozumenia na neuplatňovaný mandát poslanca Národnej rady Slovenskej republiky Ľudovíta Macháčka. Prosím, aby uvedenú skutočnosť vzala Národná rada Slovenskej republiky na vedomie. Teraz pristúpime k návrhu na voľbu poslanca Národnej rady Slovenskej republiky za člena výboru Národnej rady Slovenskej republiky . Panie poslankyne, páni poslanci, neuplatňovaním poslaneckého mandátu pánovi Macháčkovi zanikla funkcia člena Výboru Národnej rady Slovenskej republiky pre hospodárstvo, privatizáciu a podnikanie, do ktorého bol zvolený na ustanovujúcej schôdzi Národnej rady. Preto je potrebné podľa § 2 ods. 3 písm. b) a § 11 zákona o rokovacom poriadku vykonať voľbu poslanca Ľudovíta Macháčka za člena výboru Národnej rady. Navrhujem, aby poslanec Macháček bol opäť zvolený za člena výboru pre hospodárstvo, privatizáciu a podnikanie. Otváram rozpravu o tomto bode programu. Pýtam sa, či sa hlási niekto do rozpravy k návrhu, ktorý som predniesol, aby pán poslanec Macháček bol opätovne zaradený do výboru pre hospodárstvo, privatizáciu a podnikanie. Nikto sa neprihlásil do rozpravy. Vyhlasujem rozpravu za skončenú. Pristúpime k hlasovaniu. Keďže podľa príslušných ustanovení zákona o rokovacom poriadku nie je v tomto prípade ustanovená tajná voľba, podávam návrh, aby sa voľba poslanca do výboru Národnej rady vykonala verejne. Dávam o tomto návrhu hlasovať. Panie poslankyne, páni poslanci, prezentujme sa a hlasujme o tom, aby sme rozhodli verejným hlasovaním o zaradení pána poslanca Macháčka do výboru, ktorý som uviedol. Hlasujeme. (Hlasovanie.) Prítomných je 95 poslancov, za 92, proti nikto, zdržal sa 1, nehlasovali 2. Konštatujem, že o tomto návrhu budeme hlasovať verejne. Hlasujeme o návrhu, aby poslanec Ľudovít Macháček bol zvolený za člena Výboru Národnej rady pre hospodárstvo, privatizáciu a podnikanie. Prezentujme sa a hlasujme, hlasujeme o tomto mojom návrhu. (Hlasovanie.) Prítomných je 98 poslancov, za 95, proti nikto, zdržali sa 2, nehlasoval 1. Konštatujem, že sme poslanca Ľudovíta Macháčka zvolili za člena výboru pre hospodárstvo, privatizáciu a podnikanie. Budeme pokračovať ďalším bodom, panie poslankyne, páni poslanci. Poslanec Národnej rady Slovenskej republiky Štefan Zelník 20. novembra 2001 podal návrh na schválenie utvorenia poslaneckého klubu pod názvom Klub poslancov Národnej rady Slovenskej republiky za Pravú Slovenskú národnú stranu s počtom 8 členov. Návrh máte ako tlač 1268. Súčasťou návrhu je list poslankyne Melánie Kollárikovej z 18. novembra 2001, ktorým vzala späť svoj podpis na zápisnici z 20. septembra 2001 o utvorení Klubu poslancov Národnej rady Slovenskej republiky za Pravú Slovenskú národnú stranu. Návrh na opätovné zaradenie utvorenia uvedeného poslaneckého klubu do programu 53. schôdze Národnej rady listom z 23. októbra 2001 podal poslanec Miroslav Kotian, máte ho ako tlač 1263. Tým, že poslankyňa Kolláriková vzala späť svoj podpis, utvorenie tohto klubu nespĺňa požiadavku počtu najmenej 8 poslancov, a teda návrh sa stáva bezpredmetný. Ďalej vás chcem informovať, že návrh poslanca Štefana Zelníka (tlač 1268) som svojím rozhodnutím z 20. novembra 2001 postúpil Ústavnoprávnemu výboru Národnej rady Slovenskej republiky na zaujatie stanoviska z hľadiska jeho súladu s § 64 zákona o rokovacom poriadku. Ústavnoprávny výbor na svojom zasadnutí z 27. novembra 2001 č. 770 konštatuje, že návrh poslanca Národnej rady Štefana Zelníka na schválenie utvorenia poslaneckého klubu spĺňa náležitosti na to, aby sa o ňom rozhodlo v zmysle § 64 ods. 3 zákona o rokovacom poriadku. Dávam slovo poslancovi Zelníkovi a prosím, aby návrh odôvodnil. Nech sa páči, pán poslanec, máte slovo.